NYT: Stigning i andelen af ledige stillinger - Danmarks Statistik
Ledige stillinger 3. kvt. 2018
Andelen af ledige stillinger var i tredje kvartal 2018 på 2,1 pct., når der er korrigeret for sæsonudsving. Det er en stigning på 0,2 procentpoint i forhold til kvartalet før og det højest niveau siden statistikkens start i 2010. Andelen af ledige stillinger opgøres som antallet af ledige stillinger i forhold til summen af ledige og besatte stillinger. I samme periode faldt ledigheden ifølge Arbejdskraftundersøgelsen (AKU) fra 5,2 til 4,9 pct. af arbejdsstyrken. Sammenhængen mellem andelen af ledige stillinger og AKU-ledigheden er illustreret i nedenstående Beveridge-kurve.
Kurven viser sammenhæng mellem ledige stillinger og AKU-ledighed
Afstanden fra Beveridge-kurven til koordinatsystemets nulpunkt (0,0) viser, hvor effektivt stillingerne bliver besat, mens bevægelser langs kurven (i nordvestlig hhv. sydøstlig retning) er udtryk for konjunkturændringer. Fra 2012 til og med tredje kvartal 2018 har der overordnet været en konjunkturforbedring, så andelen af ledige stillinger er øget samtidig med, at ledigheden er faldet. Fra tredje kvartal 2017 til første kvartal 2018 ses der en mindre forskydning af kurven ind mod koordinatsystemets nulpunkt, hvilket kan indikere en større effektivitet i besættelsen af de ledige stillinger. Den seneste udvikling, med en stigning i andelen af ledige stillinger samt en faldende ledighed, tyder igen på en overordnet konjunkturforbedring.
Højeste niveau af ledige stillinger siden statistikkens start
Det sæsonkorrigerede antal ledige stillinger i den private sektor steg med 3.000 til 35.800 ledige stillinger i tredje kvartal 2018. Det er det højeste antal siden statistikkens start i 2010. Andelen af ledige stillinger steg med 0,2 procentpoint til 2,1 pct., når der korrigeres for sæsonudsving.
Kun Nordjylland havde et fald i andelen af ledige stillinger
I Region Nordjylland faldt andelen af ledige stillinger i tredje kvartal 2018 i forhold til samme kvartal året før med 0,2 procentpoint - fra 1,4 til 1,2 pct. Dermed var Nordjylland også den region med den laveste andel af ledige stillinger. Region Sjælland havde en uændret andel af ledige stillinger med 1,7 pct. sammenlignet med året før. Største stigning i andelen af ledige stillinger havde Region Syddanmark, hvor andelen steg med 0,3 procentpoint til 1,9 pct. ledige stillinger. Både Region Hovedstaden og Region Midtjylland havde en stigning i andelen af ledige stillinger på 0,2 procentpoint til hhv. 2,3 og 2,0 pct. Dermed var Region Hovedstaden igen den region med den højeste andel af ledige stillinger.
De mindste arbejdssteder - med under ti ansatte - havde fortsat den højeste andel af ledige stillinger med 2,4 pct. Det svarer til en fremgang på 0,1 procentpoint i forhold til samme kvartal året før. Arbejdssteder med 10-49 ansatte havde en stigning i andelen af ledige stillinger på 0,2 procentpoint til 2,0 pct. Arbejdssteder med 50-99 ansatte havde en andel af ledige stillinger på 1,8 pct., hvilket er uændret i forhold til året før. For de største arbejdssteder - med over 100 ansatte - steg andelen af ledige stillinger med 0,3 procentpoint til 1,8 pct. Dermed havde de største arbejdssteder også den største stigning i andelen af ledige stillinger i forhold til samme kvartal året før.
Størst stigning i branchen handel og transport mv
Branchen handel og transport mv havde den største stigning i andelen af ledige stillinger på 0,4 procentpoint til en andel på 1,7 pct. i forhold til året før. Eneste anden branche med en stigning i andelen af ledige stillinger var information og kommunikation, som steg med 0,1 procentpoint til en andel på 3,1 pct. Dermed havde branchen også den højeste andel af ledige stillinger. Brancherne industri, råstofudvinding og forsyningsvirksomhed samt bygge og anlæg havde begge en uændret andel af ledige stillinger på hhv. 1,6 og 2,9 pct. Erhvervsservice havde med en andel på 2,7 pct., et fald i andelen af ledige stillinger på 0,2 procentpoint. Branchen finansiering, forsikring og ejendomshandel havde med et fald i andelen af ledige stillinger på 0,4 procentpoint den største nedgang i andelen af ledige stillinger i forhold til året før. Med en andel på 1,3 pct., havde denne branche dermed også den laveste andel af ledige stillinger i tredje kvartal 2018.
6. december 2018 - Nr. 461